Liv Signe Navarsete (Senterpartiet), 2006-10-05:
Denne regjeringa ynskjer å ta heile landet i bruk. Me vil byggje Noreg med levande lokalsamfunn, gode velferdstenester, attraktive arbeidsplassar og god infrastruktur. I dagens debatt er det etterlyst ei kursendring frå Regjeringa. Mange gode døme på kursendringa er alt gitt. Heile det politiske fokuset er endra med regjeringsskiftet. Ikkje minst gir det seg utslag i distriktspolitikken med utvikling i heile landet, i kommuneøkonomien med lyft i den lokale velferda og i fokus på arbeid for alle. Her skil dagens regjering seg fundamentalt frå den førre. Me set enkeltmennesket i sentrum. Eit godt utbygt samferdselsnett er ein grunnleggjande føresetnad for at me skal kunne ha busetnad, næringsutvikling og god velferd i heile landet. Utbygging og drift av samferdselsnettet er viktig for å redusere avstandskostnadene og for å auke verdiskapinga. For å styrkje konkurranseevna må me medverke til å skape utviklingskraftige bu- og arbeidsregionar. Gode samferdselsløysingar er avgjerande for å lukkast med dette. Næringslivet i Noreg har store transportkostnader samanlikna med dei fleste andre land, og lange avstandar er særleg kostnadskrevjande for bedrifter i distrikta. Regjeringa fører ein politikk for å redusere avstandskostnadene. Transport er eit viktig velferdsgode for dei som bur i landet vårt, anten vi køyrer eigen bil eller reiser kollektivt. Folk skal kome seg trygt og effektivt mellom bustad og arbeidsplass. Ungane våre skal ha ein trygg skuleveg. Transportinfrastrukturen må vere lagd til rette for dei som har ei funksjonshemming, for småbarnsforeldre med barnevogn og for eldre menneske som t.d. er avhengige av ein gåstol for å kome seg fram. Auka tryggleik skal alltid ha fyrsteprioritet og skal innarbeidast i all planlegging, utbygging, drift og vedlikehald av samferdselsnettet. Me må ta innover oss at samferdsel òg har miljøsider som ikkje berre er gode. Regjeringa legg stor vekt på å avgrense dei miljøskadelege verknadene av transport. Ein del av tiltaka for å redusere utsleppa må gjennomførast nasjonalt, m.a. ved å bruke avgifter som straffar dei som har ei åtferd som er skadeleg for miljøet, og som løner dei som handlar på ein måte som er positiv for miljøet. Regjeringa arbeider aktivt for å utvikle miljøvenlege transportmiddel. Det skjer m.a. ved å skifte ut gamle riksvegferjer med gassferjer. Regjeringa støttar utvikling av alternative drivstoff som biodrivstoff og hydrogen i transportsektoren. Det er god miljøpolitikk, og det er framtidsretta politikk for å få fram nytt robust næringsliv. Auka satsing på kollektive transportløysingar både for menneske og gods kan vere med på å redusere miljøproblema. Regjeringa ynskjer at meir av godstransporten skal skje på jernbana. Me vil derfor betre vilkåra for jernbana m.a. med auka løyvingar til utbygging av godsterminalar, dobbeltspor og kryssingsspor. Det er viktig at det i område med miljø- og køproblem vert gjennomført tiltak som gjer at folk og gods faktisk kjem raskare fram. I og rundt dei største byane må derfor kollektivtilbodet vere så godt at fleire vel å reise kollektivt. I distrikta ynskjer Regjeringa å fremje meir behovstilpassa kollektivløysingar. Det viktigaste for å løyse dei transportutfordringane som folk og næringsliv har i distrikta, er å auke løyvingane til veg. Luftfarten er òg ein sentral del av transportnettet og er eit av dei viktigaste kollektivtilboda, ikkje minst i eit land som Noreg med store avstandar. Både kortbanenettet og stamrutenettet er ein viktig del av transporttilbodet. Me vil behalde dagens flyplasstruktur og er opptekne av at me skal kunne behalde ordninga med kryssubsidiering av dei ulønsame flyplassane òg i framtida. Regjeringa ynskjer å satse meir på samferdsel. I Soria Moria-erklæringa la Regjeringa til grunn å auke satsinga både på veg og på jernbane med 1 milliard kr samanlikna med forslaget frå regjeringa Bondevik II i Nasjonal transportplan. Det er i tråd med vedtaket om planrammene i Nasjonal transportplan som fleirtalet i Stortinget gjorde, og som dei tidlegare regjeringspartia kalla overbod og ikkje kunne vere med på. Regjeringa starta kursendringa frå Bondevik II-regjeringa sin politikk allereie i tilleggsproposisjonen til statsbudsjettet og fortsette i revidert nasjonalbudsjett 2006. Meir enn 800 mill. kr er tilført samferdsel i 2006. Det er viktig å investere slik at me får eit moderne og trygt samferdselssystem. Landet skal byggjast vidare. Samtidig må me ta vare på den infrastrukturen me alt har. Denne regjeringa vil snu utviklinga med aukande etterslep i vedlikehaldet. Det gjeld både veg- og jernbanenettet. Me må stoppe forfallet. Noreg er eit land med enorme ressursar og mange gode kvalitetar me er stolte av. Endå er det eit stort potensial for å nytte desse ressursane betre. Regjeringa vil auke satsinga på samferdselssektoren for å skape eit transportsystem som møter utfordringane i framtida, og som bidreg til optimisme og nyskaping i heile landet.